Vrou van Secunda weer gestraf oor dwelmsBelinda Swart (Foto verskaf) Belinda Swart, die vrou van Secunda wat in Januarie vanjaar in hegtenis geneem is in verband met beweerde dwelmhandel op dié dorp, het vandeesweek in die plaaslike landdroshof skuld beken op aanklag van die besit van metamfetamien. Swart (53) is Donderdag tot 14 maande tronkstraf, opgeskort vir vyf jaar, gevonnis. Aangesien Swart voorheen al gevonnis is vir dwelmhandel, het die hof dit vandeesweek duidelik aan haar gestel dat hierdie haar laaste waarskuwing is. Swart is in 2018 deur die Valke in hegtenis geneem oor handeldryf met dwelmmiddels. Sy is in Augustus 2018 skuldig bevind en tot drie jaar tronkstraf gevonnis waarvan een jaar en ses maande opgeskort was vir vyf jaar, met die keuse om ŉ skulderkenningsboete van R12 000 te betaal. Sy is in 2019 weer in hegtenis geneem vir dwelmhandel. Sy het ook by dié geleentheid skuld beken waarna sy gevonnis is. Sy is ŉ boete van R9 000 opgelê. Swart is in Januarie vanjaar wéér deur die Valke in hegtenis geneem. Sy is hierdie keer in besit van metamfetamien betrap. Kapt. Lucy Sekgotodi, woordvoerder van die direktoraat vir prioriteitsmisdaadondersoeke (die Valke), sê Swart is ná haar jongste inhegtenisneming aanvanklik borgtog geweier. Die hof het egter toe in April vanjaar borgtog toegestaan op die voorwaarde dat sy ŉ rehabilitasieproses ondergaan. “Ná die rehabilitasie moes sy twee keer per week by die Valke se kantoor in Secunda aanmeld om vir dwelms getoets te word. Die beskuldigde het deur al die prosesse van rehabilitasie en dwelmtoetse ​​gegaan totdat sy die opdrag voltooi het.”